بنگلہ دیش بحری اکیڈمی

بنگلہ دیش نیول اکیڈمی (بنگلہ دیش بحریہ) کے کیڈٹ افسران کی تربیت کے لیے ایک فوجی اکیڈمی ہے۔ یہ بنگلہ دیش کے ضلع چٹاگانگ کے علاقے پتینگا میں دریائے کرناپھلی کے دہانے پر واقع ہے۔

 تاریخ 
200px|تصغیر|بائیں|بنگلہ دیش نیول اکیڈمی کا مرکزی دروازہ۔

بنگلہ دیش نیول اکیڈمی جنوبی ایشیا میں بحری تربیت کے لیے ایک معروف فوجی اکیڈمی ہے۔ اس کا قیام 1976 میں چٹاگانگ کے علاقے جلودیہ میں مرکنٹائل میرین اکیڈمی کے احاطے میں عمل میں آیا، جسے بعد میں بنگلہ دیشی بحریہ کے کیڈٹس کی تربیت کے لیے چٹاگانگ ہی میں واقع "بی این ایس عیسیٰ خان" منتقل کر دیا گیا۔ اکیڈمی کو 1988 میں اس کے موجودہ مقام پر منتقل کیا گیا۔ چٹاگانگ کی بندرگاہ میں بنگلہ دیش کی جنگ آزادی کے دوران بچھائی گئی بارودی سرنگوں کو صاف کرتے ہوئے ہلاک ہونے والے سوویت یونین کے بحری ملاح، یوری وی ریڈکن (Yuri V Redkin) یہیں مدفون ہیں۔ اس فوجی اکیڈمی کا افتتاح اس وقت کے وزیر اعظم شیخ مجیب الرحمن کی کوششوں سے ہوا۔

اکیڈمی کو باقاعدہ طور پر 2 جون 1988 کو کمیشن کیا گیا اور اس نے پتینگا کے پرکشش مقام پر آزادانہ طور پر کام شروع کیا۔ اپنے نصب العین 'اللہ کی راہ میں جہاد کرو' سے متاثر ہو کر، بنگلہ دیش نیول اکیڈمی گذشتہ تین دہائیوں کے دوران اپنے اور غیر ملکی بحری افسران کو تربیت دے کر بنگلہ دیش کی قومی زندگی میں قابلِ قدر خدمات انجام دے رہی ہے۔ جولائی 1998 میں غیر ملکی کیڈٹس کے پہلے گروپ نے اکیڈمی میں شمولیت اختیار کی۔ 2018 تک، فلسطین، مالدیپ اور قطر جیسے دوست ممالک کے 100 سے زائد غیر ملکی کیڈٹس اس اکیڈمی سے کمیشن حاصل کر چکے ہیں۔ بنگلہ دیش نیول اکیڈمی مسلح افواج میں خواتین کیڈٹس کو شامل کرنے والا اولین ادارہ ہے۔ جنوری 2000 میں 16 خواتین کیڈٹس کے پہلے گروپ نے تربیت کے لیے شمولیت اختیار کی۔ اب تک 110 سے زائد خواتین افسران یہاں سے کمیشن حاصل کر چکی ہیں۔ گذشتہ دہائیوں میں شاندار کامیابیوں کے اعتراف میں، 28 دسمبر 2003 کو وزیراعظم بنگلہ دیش نے اکیڈمی کو "نیشنل اسٹینڈرڈ" سے نوازا۔

 تربیت 
بنگلہ دیشی بحریہ کے تمام کیڈٹس بنگلہ دیش ملٹری اکیڈمی میں فوج اور فضائیہ کے کیڈٹس کے ساتھ 10 ہفتوں کی مشترکہ سروسز کی تربیت حاصل کرتے ہیں۔ اس کے بعد بنگلہ دیش نیول اکیڈمی میں وہ مزید 15 ماہ تک تربیت جاری رکھتے ہیں یہاں تک کہ وہ مڈشپ مین بن جائیں۔ مڈشپ مینوں کو 6 ماہ کی سمندری تربیت کے لیے جہازوں پر بھیجا جاتا ہے۔ سمندری تربیت کے بعد یعنی مجموعی طور پر 3 سال کی تربیت مکمل ہونے پر انھیں بنگلہ دیشی بحریہ میں سب لیفٹیننٹ کے رینک پر کمیشن دیا جاتا ہے۔ اکیڈمی سے گریجویشن مکمل کرنے پر افسران کو بنگلہ دیش یونیورسٹی آف پروفیشنلز کے الحاق سے بیچلر آف سائنس کی ڈگری بھی دی جاتی ہے۔ 2014 میں اکیڈمی نے میری ٹائم سائنس میں 4 سالہ بی ایس سی (آنرز) اور لاجسٹکس اینڈ مینجمنٹ میں بی بی اے پروگرام متعارف کرائے ہیں۔

فلسطین، سری لنکا، مالدیپ اور قطر کے کئی غیر ملکی کیڈٹس بنگلہ دیش نیول اکیڈمی میں تربیت حاصل کرتے ہیں۔ اکیڈمی کے چار ونگز ہیں: پروفیشنل ونگ، اکیڈمک ونگ، ٹریننگ ونگ اور ایڈمنسٹریٹو ونگ۔ جونیئر اسٹاف کورس (JSC) بھی اکیڈمی کے جے ایس سی ونگ کے تحت منعقد کیا جاتا ہے۔

فی الوقت، کموڈور اے کے ایم افضل حسین، (C)، OSP، afwc، psc، BN بنگلہ دیش نیول اکیڈمی کے کمانڈنٹ ہیں۔

 حوالہ جات 

زمرہ:نیول اکیڈمیاں